Predkladacia správa

Materiál je predkladaný na rokovanie vlády na základe záverov nezávislej expertnej misie uskutočnenej z iniciatívy Európskej komisie pre všetky projekty v sektore životného prostredia, pre ktoré boli doteraz schválené finančné memorandá ISPA s výnimkou opatrení odbornej pomoci.

Účelom preverovania projektu 2000/SK16/P/PE/002 „Rozšírenie čistiarne odpadových vôd mestskej aglomerácie v Nitre“ bolo posúdenie pravdepodobného dosahu, ktorý by mala zmena konečného príjemcu pomoci vo finančnom memorande ISPA mesta do navrhovaného ISPA projektu a prijatie úveru potrebného na jeho spolufinancovanie, na budúce investičné potreby a finančnú stabilitu mesta. 

Závery expertnej misie vo vzťahu k finančnej udržateľnosti projektu uvádzajú, že finančné memorandum pre projekt je potrebné novelizovať tak, aby bolo mesto Nitra uvedené ako konečný príjemca, avšak za predpokladu, že mesto Nitra, resp. zastupiteľstvo mesta Nitra budú pripravené (a príjmu príslušné plánovacie opatrenia) vyčleniť časť zdrojov dostupných z Fondu rozvoja bývania:

(a)	na splácanie úrokov a bankových poplatkov počas obdobia výstavby, 
(b)	na dotovanie, minimálne počas niekoľkých rokov, prevádzkových nákladov čistiarne odpadových vôd.

Správa ďalej odporúča, že v prípade ak tieto podmienky nebude možné zabezpečiť z Fondu rozvoja bývania, alternatívnym riešením je znížiť tlak na financie mesta zvýšením podielu štátneho príspevku na projekt zo súčasných 12,5% na 25% celkových oprávnených nákladov t. j. z 1 294 275 eur na 2 588 550 eur. 

Na základe stanoviska mesta Nitra by vyčlenenie požadovaných zdrojov z Fondu rozvoja bývania znamenalo úplné zastavenie bytovej výstavby v meste Nitra a z tohto dôvodu žiadajú realizáciu alternatívneho riešenia odporúčaného expertnou skupinou.

Prílohu 1 materiálu na rokovanie vlády tvorí časový harmonogram zabezpečenia prostriedkov národného spolufinancovania, ktorý zohľadňuje odporúčanie expertnej skupiny.

Prílohu 2 materiálu na rokovanie vlády tvorí záverečná správa nezávislej expertnej misie.